Sven Jürgenson

Sven Jürgenson (sündinud 2. aprillil 1962 Tartus) on Eesti diplomaat, alates 2015. aastast Eesti suursaadik Ühinenud Rahvaste Organisatsiooni juures. 

Sven Jürgenson on lõpetanud Tallinna Polütehnilise Instituudi infotöötluse erialal.

Alates 1991. aastast töötab ta välisministeeriumis. Aastatel 1993–1995 oli ta Eesti saatkonnas Viinis. Kuni 1996. aastani oli ta välisministeeriumi rahvusvaheliste organisatsioonide ja julgeoleku büroo juhataja ning poliitikaosakonna juhataja asetäitja, siis kuni 1998. aastani poliitikaosakonna peadirektor. Samal ajal oli ta ka Tallinnas resideeriv Eesti suursaadik Türgis.

Aastatel 1998–2000 oli ta Eesti suursaadik ÜRO juures ning 2000–2003 Eesti suursaadik Ameerika Ühendriikides. Pärast seda oli ta kuni 2006. aastani välisministeeriumi poliitikaküsimuste asekantsler. 

Aastatel 2006–2010 oli Sven Jürgenson Vabariigi presidendi välisnõunik. 
Aastatel 2010–2015 oli ta Eesti suursaadik Prantsusmaal.
Alates 2015. aastast on Jürgenson Eesti suursaadik Ühinenud Rahvaste Organisatsiooni juures. Oma volikirja andis ta ÜRO peasekretärile Ban Ki-moonile üle 13. augustil 2015.

Tunnustus
2001 Riigivapi V klassi teenetemärk
2004 Valgetähe III klassi teenetemärk
2009 Kolme Tähe III klassi orden

Viited

Eesti suursaadikud
Eesti Vabariigi alalised esindajad ÜRO juures
Tallinna Tehnikaülikooli vilistlased
Riigivapi V klassi teenetemärgi kavalerid
Valgetähe III klassi teenetemärgi kavalerid
Kolme Tähe ordeni kavalerid
Sündinud 1962